Papersnake/gushiwen huggingface dataset:
春晚村居杂赋绝句
陆游（宋代）

午枕闭门无客搅，夜灯开卷有儿同。
若为牋与天公道，尽乞余生向此中。
菩萨蛮·溶溶花月天如水
张孝祥（宋代）

溶溶花月天如水。阑干小倚东风里。夜久寂无人。露浓花气清。悠然心独喜。此意如何意。不似隐墙东。烛花围坐红。
同朱表臣及诸君游樊氏园
梅尧臣（宋代）

五年前上去，乃从许公过。
旧物此君在，後生新笋多。
朱樱繁且熟，黄鸟啄仍歌。
一一如当日，乘高奈兴何。
赠卢逸人
善生（唐代）

高眠岩野间，至艺敌应难。诗苦无多首，药灵惟一丸。

引泉鱼落釜，攀果露沾冠。已得嵇康趣，逢迎事每阑。
千夫长梁侯寿诗
苏天爵（元代）

皇有中夏，戡定南土。猛将如云，奋厥才武。于时梁侯，旅力方刚。

奋甲执殳，从征遐荒。岭峤海壖，蝮虺瘴雾。出入廿年，王事劳苦。

嗟尔师旅，以杀为嬉。梁侯姁姁，抚宁遗黎。天相其德，受福不那。

黄发归休，子孙孔多。伯也总戎，于江于汉。仲也在廷，执法侃侃。

皇锡封命，宠予褒嘉。酒醴维醹，往告于家。周有方叔，汉有充国。

征罔不服，谋罔不克。维今南疆，猺人猖狂。思得虎臣，往斧其肮。

盍即老成，爰咨爰度。我武惟皇，九宇式廓。
松下纵笔
陆游（宋代）

自扫松阴寄醉眠，龙吟虎啸满霜天。
却思初到人间世，似是唐尧丙子年。
庚寅秋感 其四
周恩绶（清代）

莽莽河流万里源，洗兵安得挽昆仑。已闻怯走歌舒翰，可复生禽吐谷浑。

金甲肯销犹恨晚，玉关思入总辜恩。何当寄语征西将，宵旰忧劳独至尊。
喜雪 其三
朱翌（宋代）

嘉瑞真成一旦逢，寄笺天下托鹏风。分无侑坐歌眉绿，但有挑蔬冻指红。

画史莫传飞舞势，诗人俱尽琢磨工。此间不见乾坤妙，妙在竹扉山崦中。
再送吴师入洛四绝句 其三
胡应麟（明代）

二室东西并拂天，中天楼阁拟云烟。抽毫绝顶嵩峰上，一线黄河坠槛前。
次韵家渠州承议春阴
吕陶（宋代）

春工用意本华鲜，气候阴沉未逞妍。风色送寒无甚雨，云容垂远又非烟。

迁延莺舌应嫌巧，抑遏花心恐占先。稍待新晴纤翳廓，秾芳齐媚艳阳天。
日出
杨万里（宋代）

散云作雾恰昏昏，收雾依前复作云。
一面红金大圆镜，尽销云雾照乾坤。
洞仙歌 题罗瑟青谱妹琼台诗草
邓瑜（清代）

柳阴阴处，恰黄鹂三请。为写司空那诗品。算词锋剪彩，心眼缫空，才著就、大集江东香茗。

好花开姊妹，联袖题襟，翰墨因缘更侥幸。赠答粉奁边，牙拨银筝，愿删去、别离情境。

料伯玉盘中读回文，早四角中央，目迷云锦。
水调歌
佚名（宋代）

称彼兕觥後，三日是中元。地官较善，龙章玉珮压仙班。自是德较孕秀，直与寿较争耀，茨福正绵绵。堂已富金玉，屣踪视王官。
趣清闲，心洒落，在花间。桃培万岁，千年仙种又栽莲。静对秋香菊耐，长共岁寒松老，生意满西园。待看椿同桂，洗馥迈燕山。
十喻诗五首 其四 乾闼婆诗
萧衍（南北朝）

灵海自已极，沧流去无边。蜃蛤生异气，闼婆郁中天。

青城接丹霄，金楼带紫烟。皆从望见起，非是物理然。

因彼凡俗喻，此中玄又玄。
贫女
缪烜（清代）

如此韶光剧可怜，只凭压线度流年。羡他墙外閒桃李，也到春来一逞妍。
和昌甫竹句 其二
韩淲（宋代）

章泉兄弟旧新庐，子舍高低不远欤。篱槿池莲映林竹，款门犹是可容余。
抵平彝
戴絅孙（清代）

未肯因人热，宵长拥敝裘。寒风支酒力，旧雨絮乡愁。

垒石山为障，清溪水自流。帝京今万里，新纪少年游。
荔枝画，为福建佥宪张惟远题四首 其四
张昱（元代）

六月南风荔子丹，皱红小碧满银盘。水晶细嚼甜于蜜，满口生香玉露漙。
偈颂四十一首 其六
释普宁（宋代）

一夏九十日，不觉已过半。管带牯牛儿，切忌随物转。

紧把鼻头牯，莫放令宽缓。如是十二时，时时无间断。

收得纯熟，斥之不去。受人言语，不动不变。觌面当机，当机觌面。
晋江左宗庙歌二首 其二 歌烈宗孝武皇帝
王珣（魏晋）

天鉴有晋，钦哉烈宗。同规文考，玄默允龚。威而不猛，约而能通。

玄钲一震，九域来同。道积淮海，雅颂自东。气陶淳露，化协时雍。
水调歌（题弩社头筹簇）
程节齐（宋代）

都尉部千弩，旧事汉材官。连拳一臂三石，夜半破阴山。曾使中有扪足，造次摧坚挫锐，分白辱宠涓。省括一机耳，人未识黄间。

锦为标，虽有戏，技为难。疾飞两箭，兄弟齐夺姓名还。虎帐有筹第一，龙榜预占双捷，底事足荣观。未数蹶张辈，容易立朝端。
溯府江而西山青水碧应接不暇得诗四首 其一
李云龙（明代）

飞濑荡遥空，洗出青山骨。白波卷春雪，潋滟争流月。

鱼床枕绿渊，水马出复没。古岸寂无人，溪风梳石发。
次韵昌甫 其九
韩淲（宋代）

何处逢人可共杯，老来空觉岁时催。门前涂路无芳草，山里林园欲放梅。

残雪未消经小至，繁霜犹冻待春回。好诗寄自章泉水，起我寒心一寸灰。
咏西湖江湖伟观楼
李遇（宋代）

举目看来皆画屏，只因栏槛接苍冥。
江湖二水二船白，吴越两山相对青。
云北云南何处没，潮生潮落几时停。
西偏不被斜阳碍，直见家山与洞庭。
夜半得卸灌县信起而有作
赵金鉴（清代）

夜半声剥啄，锦城寄双鲤。云有贤宰来，而我将去此。

叹无惠及民，素餐能不耻。释肩计有日，抚衷差自喜。

长啸天风发，朔飙卷玉垒。顾复近期年，眷恋千赤子。

新官胜我贤，勿为泣涟瀰。琴鹤惭治绩，离怀寄江水。
晋阳示诸牧令 其一
伯麟（清代）

马疲思解缰，鱼涸思得水。鸟倦思栖枝，蜂饥思觅蕊。

物性如斯夫，人情可知矣。跛者不忘趋，盲者不忘视。

疲癃状既成，针乐谁能起。拯救本无术，悱恻犹难已。

何乃民瘠肥，无关心戚喜。手足常沾涂，朝夕负耒耜。

岂曰饱胥役，原为宁妇子。明察若无遗，闾阎得所恃。

琴堂鉴悬冰，花城霞散绮。穷檐愿易偿，伫听歌乐只。
陈世用给事母挽诗二十韵
张宁（明代）

秦晋欢盟早，熊蛇吉梦全。最深姑舅爱，兼为族人怜。

鸾凤威仪重，蘋蘩礼数专。清真生合浦，温莹照蓝田。

中馈烹调惯，通宵补缀便。曾陪伯鸾语，识得孟光贤。

不愧关睢什，犹疑葛藟篇。文孙初及第，令子夙超迁。

夜雨惊炊臼，悲风入断弦。可怜黄屋诰，不到白头年。

医扁今为土，巫咸已上天。膏肓不可问，脩短竟难宣。

迤逦瑶池燕，招摇玉洞仙。麻姑留宿驾，王母授真诠。

恩念俱牢落，尘缘总弃捐。深情空戚戚，清泪转涓涓。

薄奠馀三鼎，荣光贲九泉。已酬尊养愿，其奈别离牵。

魂梦应何在，音容益黯然。云迷淮海月，霜冷越江烟。

懿行新成传，贞铭已就镌。孤坟在何许，千里卜牛眠。
归故园二首
姜特立（宋代）

坐叨厚廪傍吾家，此去吾家百里赊。
圣主恩深难报处，四时得看故园花。
苏幕遮
杜安世（宋代）

尽思量，还叵耐。因甚当初，故故相招买。早是幽欢多障碍。更遣分飞，脉脉如天外。

有心怜，无计奈。两处厌厌，一点虚恩爱。独上高楼临暮霭。凭暖朱阑，这意无人会。
次前韵二首似前育王寺主僧如日
陈著（宋代）

桂渐吹香菊渐斑，西风送步得高攀。
天开图画著二老，我亦何妨一笑閒。
题商德符李遵道合作竹树图
契哲笃（元代）

槎牙老树根盘石，楚楚霜筠护碧苔。古怪清奇俱绝笔，颉颃好手为谁开。
浔阳三题。湓浦竹
白居易（唐代）

浔阳十月天，天气仍温燠。有霜不杀草，有风不落木。

玄冥气力薄，草木冬犹绿。谁肯湓浦头，回眼看修竹。

其有顾盼者，持刀斩且束。剖劈青琅玕，家家盖墙屋。

吾闻汾晋间，竹少重如玉。胡为取轻贱，生此西江曲。
送人
梁份（清代）

相逢言未了，意气倍相亲。君欲成何事，余惭负此身。

赁舂仍避汉，蹈海不知秦。耻作桃源客，春风坐误人。
游山五题 其四 游大峒山
余靖（宋代）

十里松桧风，万仞斗峭壁。阳崖雷自奔，阴壑雪犹积。

势争衡霍雄，地控楚越扼。胡为千载间，名未光图籍。

物乃因人彰，闻人于在昔。不逢巢许高，箕山亦顽碧。

我今共游览，逍遥非俗格。剧论穷古今，玄谈叩虚寂。

攀萝蹑孤峰，和云坐幽石。濯缨清泠泉，留为不朽迹。
道者遗记
佚名（唐代）

武之在卯，尧王八季。我弃其寝，我去其扆。深深然，

高高然。人不吾知，又不吾谓。由今之后，二百馀祀。

焰焰其光，和和其始。东方有兔，小首元尾。经过吾道，

来至吾里。饮吾泉以醉，登吾榻而寐。刻乎其壁，

奥乎其义。人谁以辨，其东平子。
赠沈兢
赵希迈（宋代）

僦居初不恶，门巷接溪湾。
有谱曾评菊，无钱可买山。
吟驱生计拙，愁积鬓毛斑。
远示诸名作，閒题馹寄还。
秋日和李玉庵韵
潘驯（清代）

望中秋色淡，倚槛自依依。渐薄雪难定，将还鸟倦飞。

酒狂思旧社，官拙想初衣。却愧陶居士，初来便赋归。
和折子明丈闲居杂兴十首
赵蕃（宋代）

径草余幽色，盆兰有静芳。
取穷应有在，虽病亦无伤。
暂得闭门坐，已胜趋道傍。
鸿斯远缯缴，木岂愿青黄。
憩怀古堂
杨万里（宋代）

新葺怀古堂，旧临郭璞池。
去岁夏徂秋，无日不此嬉。
茨菰无暑夏，芙蕖有凉姿。
今年池水乾，老子来遂稀。
岂惟来不留，亦复去靡思。
朝来偶一到，又觉景特奇。
水含霁後光，荷於风处欹。
便有白鸥下，惊起翠羽飞。
方池灩窗东，长池横檐西。
红绿向背看，觞咏朝夕宜。
此堂初无情，此池谅何知。
如何涉斯世，乖逢亦有时。
试院即事呈诸公
张耒（宋代）

天街落日走鸣珂，咫尺衡门不许过。
催去据鞍犹鹤望，争观夹道已云罗。
奏篇定有凌云赋，招隐今无扣角歌。
最苦清秋孤美睡，通宵三问夜如何。
赠外科医者
熊禾（元代）

男儿踏地志四方，出门大路行康庄。
况为馹使期令速，千里万里瞬息将。
云胡邂逅遭一跌，颇觉平陸成羊肠。
古云一蹶得一便，又云三折医之良。
幸逢瞑眩得早瘳，莫若视地足勿伤。
生全天地父母恩，一举足兮慎勿忘。
满江红 方城商帅国器军中寄同年李钦用，时
元好问（金朝）

汉水方城，今古道、几回投迹。留滞久、浩歌狂醉，此心谁识。渭北滞光摇草树，故人对酒相应识。记雨窗、相对话离忧，秋风夕。风月笛，烟霞屐。身易老，时难得。鸟飞天不尽，野春平碧。我梦秦东亭上饮，举头但见长安日。便与君、重结入关期，明年必。
亲仁里居
姚合（唐代）

三年赁舍亲仁里，寂寞何曾似在城。饮酒自缘防冷病，

寻人多是为闲行。轩车无路通门巷，亲友因诗道姓名。

自别青山归未得，羡君长听石泉声。
偈颂十首 其四
释清了（宋代）

彻澄无凝碍，情尘迥脱然。全机忘照外，一句未分前。

枯木云笼透，寒潭月夜圆。回头开正眼，芳草破春烟。
道院素食对牡丹观前贤遗墨数幅 其一
姚鼐（清代）

碧玉根镵白玉脂，惊雷一夜出金芝。春蔬故胜鸡豚味，不为寒酸菜肚宜。
妙恩侍者求语
释绍昙（宋代）

一奁春锦斗鲜明，较古菱花越样清。
照影不应呼小玉，至今湖海客关情。
导引曲
吴昌绶（清代）

留难住，留难住，归去水云乡。霓羽蹁跹风袂举，罗纨綷縩雪肌凉。

仙梦绕银潢。
民表圆同庵
吕希纯（宋代）

翠竹庵前久不疑，雨花岩畔更忘机。
何人得似江居士，在定时多出定稀。
博鸡
周南（宋代）

庆元夏四月，所至喧博鸡。
小市车不通，引首望其逵。
鸡笼三尺高，鸡价千钱提。
苦云输钱少，取取斗样归。
小儿博手短，颠走歌呼齐。
搜携遍村墅，往往空其栖。
或买鹅代之，亦取鸡为辞。
仆夫告我言，官人那未知。
聚呶已跨日，来初知为谁。
余无五行学，觉有纤芥疑。
老距不可臛，利觜长安施。
更讶十钱片，一博多得之。
归寻故老问，始云眼见希。
因之互猜愕，传来又夸毗。
或谓近鸡祸，或言鸡者饥。
岁行将在酉，事应恐在兹。
圣明攸好德，百祲潜光辉。
蠢兹朱衣者，万万不关时。
但疑一种类，争雄无兼雌。
更恐坊市内，相望野鸡啼。
岂将有微沴，神者预启其。
乖风感乖气，朗鉴尚表微。
人言良过矣，邦禁亦未非。
我欲效风人，聊赋博鸡诗。
作首尾三叠送朱则之还郴阳兼似诸同志 其二
湛若水（明代）

我得无言送则之，中思元只是无思。一条正正堂堂路，掉臂安行更不疑。
更漏子·鬓慵梳
佚名（宋代）

鬓慵梳，眉懒画。独自行来花下。情脉脉，泪垂垂。此情知为谁。雨初晴，帘半卷。两两衔泥新燕。人比燕，不成双。枉教人断肠。
偈十九首 其二
释守卓（宋代）

四维风景寥寥，极目晴空廓落。孰为好丑是非，何用识情卜度。

石火迸光，清秋一鹗。言前得旨已周遮，句后无踪徒摸索。

劄著不行，秦时𨍏轹。
句
王资仁（宋代）

三到滨州不赋诗，溪山应笑懒吟痴。
舟中
艾可翁（宋代）

水月长依梦，江天半入诗。
断崖云欲落，危岸树多欹。
天晓雁先起，舟行客未知。
雪霜蓬隔断，何得上吟髭。
句 其一
黄裳（宋代）

任尔巍峨千万丈，也须还我上头行。
怀素青帘斗将二帖歌
郝经（元代）

青布高垂誇美酒，醉僧扶书赊几斗。朝朝挂向长安市，行人看书不饮酒。

唐家既灭酒家亡，青帘草圣千载后。瀚海西边唐将斗，将军挥戈虏连彀。

当时本自说战功，却使醉僧誇好手。笔势更比青帘雄，常山长蛇救尾首。

贾侯爱玩看不休，不肯插向万卷楼。壁间一双岳湛璧，洒落神俊悬清秋。

见我酒酣使题评，快饮数钟浇枯喉。为说草书秦汉间，变出楷隶盖有由。

但存妙处遗土苴，纵笔自如成锁钩。大巧既穷出大拙，作者每向无心求。

所以颠张醉素嗜酒能出奇，放浪纵恣隘九州。夭矫腾蛟龙，峻利森戈矛。

婀娜春树花，肃飒秋江鸥。兔起复鹘落，云行溪水流。

神聚精不散，抉怪还撑幽。都非有意举自然，所以超凡入圣直与造化侔。

陶然以酒寓天趣，一著直在最上头。莫言只作醉僧图，君未得醉方隐忧。

一身缠缚万古愁，焉能浩浩复悠悠。侯乃大笑言，君更饮数瓯。

壁间又添珠一斛，三帖使我子孙收。
挽李寺丞
吴泳（宋代）

文献中原旧，箕裘户部清。官终一麾守，事历五廷评。

挂壁琴无谱，传家砚有名。东风吹画翣，溪上若为情。
守斋和张倅古岩诗予用韵赋三绝呈守斋 其三
陈鉴之（宋代）

澹泊贤侯似衲僧，功深心地枣梨生。画堂歌舞聊娱客，客退依然禅榻清。
瑞鹤仙 七夕
史浩（宋代）

霁天风露好。乍暑退西郊，凉生秋早。银潢炯云杪。

拥香车鹊翅，秋波初到。清歌缥缈。凭危阁、新蟾吐曜。

有盈尊美酒，蛛丝钿合，拜舞竞分天巧。堪笑。世间痴绝，不识人中，拙是珍宝。

多愁易老。都缘是，不闻道。骋些儿机智，遭他驱使，毕竟辛勤到了。

又何如，百事无能，是非较少。
如梦令（雪）
张鎡（宋代）

人在骖鸾深院。误认落梅疏片。零乱舞东风，云淡水平天远。帘卷。帘卷。飞上绣裀不见。
古风
陆游（宋代）

贺监未尝死，江天醉初醒；逸少亦度世，弭节过兰亭。
吾本淡荡人，转徙如蓬萍。
聊凭一杯绿，驻此双鬓青。
邂逅两仙翁，笙鹤游青冥。
还家不能食，浊世纷膻腥。
遐方怨
蒋敦复（清代）

鸾镜阁，凤屏帏。几日东风，绿杨轻花三月飞。尽情啼鸟送春归。

去年人去也，雪霏霏。
初望庐山
晁补之（宋代）

休说江南青未了，一庵一径可容身。
宦程正迫西风急，未是卢山伫足人。
次韵屠仰之咏火
陈著（宋代）

孔孟光华不死生，楚秦灰炬漫纷更。
莫将烧叶焙浮烬，要把盘根养宿明。
金陵杂感二首 其一
黄与坚（清代）

敕选良家降墨封，玉车轻幰进昭容。花开并蒂鸳鸯暖，酒醉同心琥珀浓。

萧寺鼓鼙惊翡翠，蒋山风雪葬芙蓉。飘零故剑秋江上，回首长干冷暮钟。
南山留题
吕元锡（宋代）

龙穴潜幽通海潮，璇宫突兀插云霄。
三千世界诸天近，百二山河故国遥。
寥落偏城连谷口，荒凉古寺倚山腰。
溪南可款门修竹，何况丁宁已见招。
中秋客中
仇远（元代）

帆落西江下淛河，溧阳酒贱醉亡何。
月明正照山公影，自觉今年白发多。
杂曲歌辞。胡渭州
佚名（唐代）

亭亭孤月照行舟，寂寂长江万里流。

乡国不知何处是，云山漫漫使人愁。

杨柳千寻色，桃花一苑芳。风吹入帘里，惟有惹衣香。
庭竹
李中（五代）

偶自山僧院，移归傍砌栽。好风终日起，幽鸟有时来。

筛月牵诗兴，笼烟伴酒杯。南窗睡轻起，萧飒雨声回。
题牟节叟介寿堂和刘左史韵
魏了翁（宋代）

儿大诗书敌富强，妇供滫瀡养尊章。
照盘晓日龙为炙，介寿春风玉作堂。
礼物皆由天赋分，家荣亦使里生光。
人生有子不翅足，况复孙枝羽气香。
城中别徐山玉先生归归后奉寄
黎廷瑞（宋代）

北风走平湖，枯荷鸣索索。
握手出城东，归鸟日欲落。
人事当语离，抱怀宁不恶。
孤帆烟雨舟，恨不同李郭。
吾尝评此子，宜置在丘壑。
可怜西极马，俯首受羁络。
何当税彼驾，与子翔寥郭。
结庐溪上水，日夕对郭璞。
清晓林霏开，碧玉峭如削。
青鞋动高兴，安得践斯约。
尊酒不复攜，岩泉清可酌。
一枝春 剪春罗
姚燮（清代）

叠绿翩黄，罥栏杆、二月晓风无力。天孙已嫁，水样软绡谁织。

纤声逗玉，剩燕子、带红斜掠。摇日夕、金翠模糊，六扇画棂烟隔。

难描此花姿格。只翁郎诗句，飘零堪忆。游丝袅上，似飏绣绒残碧。

吴云半褶，几曾倩、美人刀尺。怜一搦、唾茜裙腰，逊伊颜色。
郡圃观稻
宋庠（宋代）

谁取霜禾种，来依郡圃栽。
芒随虎掌熟，畦作佛袍开。
自应蝉鸣候，应无蟹啮灾。
公庖丰甑饭，知免拾颜煤。
颂古十首
释普岩（宋代）

自谓五更侵早起，谁知更有放行人。
修风块雨今非昔，尧舜垂衣万国宾。
宋中送族侄式颜
高适（唐代）

大夫击东胡，胡尘不敢起。
胡人山下哭，胡马海边死。
部曲尽公侯，舆台亦朱紫。
当时有勋业，末路遭谗毁。
转旆燕赵间，剖符括苍里。
弟兄莫相见，亲族远枌梓。
不改青云心，仍招布衣士。
平生怀感激，本欲候知己。
去矣难重陈，飘然自兹始。
游梁且未遇，适越今何以。
乡山西北愁，竹箭东南美。
峥嵘缙云外，苍莽几千里。
旅雁悲啾啾，朝昏孰云已。
登临多瘴疠，动息在风水。
虽有贤主人，终为客行子。
我携一尊酒，满酌聊劝尔。
劝尔惟一言，家声勿沦滓。
真紫
贾似道（宋代）

紫者如同着紫袍，头浓刚性项如毛。
钳更细长如血色，独占场中第一豪。
同宋次道饮王史馆园
刘攽（宋代）

珍馆扫尘埃，宾阶馀绿苔。凉风知广厦，清唱急行杯。

修竹端藏日，交流静殷雷。欢穷有馀恨，不及壮年来。
送梁子辅赴召
晁公溯（宋代）

今日朝廷议，如闻少及民。
诸侯无患楚，三户可亡秦。
但使诛求减，常令贡赋均。
荒年免离散，率土尽王臣。
灵台
佚名（先秦）

经始灵台，经之营之。庶民攻之，不日成之。经始勿亟，庶民子来。

王在灵囿，麀鹿攸伏。麀鹿濯濯，白鸟翯翯。王在灵沼，於牣鱼跃。

虡业维枞，贲鼓维镛。於论鼓钟，於乐辟廱。

於论鼓钟，於乐辟廱。鼍鼓逢逢。蒙瞍奏公。
留别朱愚谷 其二
鲍台（清代）

湛湛零露繁，摵摵朔风栗。主人惜分携，华钱中宵设。

玉管声参惜，兰肴恣餔啜。坐久夜已阑，寒镫半明灭。

出户霜天高，星斗灿以列。方晖透绮窗，明明如可掇。

对此发欢颜，聊复纾郁结。
次韵晁元忠西归十首 其六
黄庭坚（宋代）

热避恶木阴，渴辞盗泉水。曾回胜母车，不落抱玉泪。

晁氏猛虎行，皦皦壮士意。人生高唐观，有情何能已。
登高丘而望远海
顾璘（明代）

豋高而望远，不见天地端。日月互上下，东西如跳丸。

长风自何起，瀛海翻波澜。六鳌正抃舞，五岳无时安。

恍惚青天中，仙人跨飞鸾。邀我谒帝室，金门郁盘桓。

青龙对人怒，玉女倾笑欢。彷徨返故路，北斗方阑干。

坐地仰天叹，三日不能餐。
答蕊仙六姊
石岩（元代）

巫峡行云梦已遥，不须禅棒与诗瓢。白云深处青山里，一个蒲团万虑消。
题许柳溪太守卷
刘麟（明代）

经书万卷世生香，曳履星辰总雁行。列戟门墙犹谨厚，一麾江汉自循良。

天垂湛露恩难并，风继甘棠业有光。谁绘柳溪溪上柳，映空膏雨似郧阳。
题西湖春景
王鏊（明代）

吴山下瞰西湖水，山外青山相对起。前朝遗迹何处寻，高下亭对花雾里。

又闻西域灵鹫峰，飞堕西湖东岸东。穿花映柳隐复见，游人如在锦绣之丛中。

上天竺，下天竺，三十六峰如立玉。钱塘潮涌雪山来，海门巨浪高如屋。

我生山水夙所好，咫尺钱塘未曾到。未曾到，神先游。

画里见山如旧识，前身已似到杭州。何当一日命小舟，载我西湖湖上头。

遍览东风十二楼。
庆元庚申二月药局书满七月还涧上嘉泰元年秋入吴试罢冬暮得阙而归今五年矣 其四
韩淲（宋代）

日日公侯衮衮，年年人士纷纷。伊尹周公孔子，殷勤留得斯文。
摸鱼儿 花魂同莲趺兄作
杨搢（清代）

恁天生、秾姿妍质，那堪命薄如许。黄泉碧落迷茫甚，回首埋香何处。

添凄楚。认细草、红心一色胭脂土。零丁最苦。念尘梦匆匆，灵踪冉冉，可识去来路。

空延伫，浪说彩幡能护。繁华转眼非故。休言倩女离来惯，争奈朦胧无据。

留不住。纵帝遣，巫阳招著还防去。凭谁说与。道缘断三生，他生未卜，已把此生误。
拄杖
姜特立（宋代）

脚力未须扶，时时踏莎迳。
爱君如友生，伴我山行兴。
贤者之孝二百四十首·陈元方
林同（宋代）

如何百城内，一一画元方。
劝孝贤刺史，观风职所当。
登莫釐峰
柯崇朴（清代）

莫釐之峰何嵯峨，下有冲激之洪波。波光浩渺天一色，渔舟几洪扬清歌。

云散烟空风乍息，湖上诸峰开历历。小者如拳大若箕，遥遥空翠俱堪摘。

支硎穹窿作列屏，层峦复嶂何青青。道场卞山遥拱峙，波中点点同流萍。

孤峰独向湖中辟，倒影入湖湖尽碧。可怜万顷堆琉璃，落日沈波摇琥珀。

俯视千家粉堞雄，连甍接翼自相通。橘实垂时金错落，绮窗开洪玉玲珑。

此时旷望乐何极，杳然如在丹青中。来朝归去入城郭，空羡矶头一钓翁。
杜鹃
释文珦（宋代）

游魂变化事无涯，吴蜀相望万里赊。
回首故宫归不得，声声啼血染山花。
送汪讱思郎中还苕溪
龙燮（清代）

同舍诸郎斗翾好，惟君粹然仍古道。几回执手立班行，怜余旧视明光草。

三年左官颜色尽，只有诗肠未枯槁。追和苏公千载下，得句还愁公压倒。

君携一帙坐夜窗，细读微吟颇烦恼。一坏未掩松柏阴，骊珠中堕愈伤心。

以兹浩然拂衣去，岂顾旦晚腰垂金。眼看云鹤高飞起，归鸿我亦差堪拟。

小舟如叶过菰城，同看西湖花十里。
严子陵钓台
胡仲弓（宋代）

聘币凡三到水涯，东都莫是欠人才。当时若使无新室，此地安知有钓台。

鱼水相忘身外乐，羊裘曾卧禁中来。桐江一派清如昨，千古高风挽不回。
近青阁作
弘历（清代）

近朱者赤近墨黑，试问近青何所得。朝岚夕霭相氤氲，毕竟非空亦非色。
昼卧书怀
王十朋（宋代）

书斋终日无人过，闭户便便事高卧。炎蒸烁体汗流珠，蚊蚋费拍蝇劳驱。

南窗清风可供客，一枕万钱无计得。梦魂未到乡无何，起来搔首空吟哦。
浣溪沙·楼上晴天碧四垂
周邦彦（宋代）

楼上晴天碧四垂，楼前芳草接天涯。劝君莫上最高梯。
新笋已成堂下竹，落花都上燕巢泥。忍听林表杜鹃啼。
寄赵帅三首
陈造（宋代）

先生列馆似翘材，惯见琼筵为客开。
夜夜元宵日寒食，一春尽可厕邹枚。
九月五日周少府卫秀才会饮吴波亭周有诗因次
喻良能（宋代）

碧水初微落，黄花亦未簪。
三人千里客，尊酒五年心。
我独年齐白，君皆句似阴。
不妨铛脚坐，聊作夜深吟。
同谊夫国才饯季然于普门院取壁间五字诗各探
王灼（宋代）

尘榻为子下，柴扉为子开。
从今断还往，一室长莓苔。
和刁节推郊居寄说晤二诗僧
苏颂（宋代）

倦赋从军咏式微，山斋重此理松扉。
春来园圃朱樱遍，霜后盘飧绿芋肥。
瓶锡时邀高士驾，台缁多学野人衣。
白莲诗社方求友，喜得支公与共归。
鹧鸪天·月琯循环届仲冬
佚名（宋代）

月琯循环届仲冬。蓂生十叶气葱葱。梅花香里开华宴，柏酒樽前拜寿翁。檀乍爇，烛微笼。儿孙罗列劝金锺。点头更问儿孙看，慈母蟠桃几度红。
破阵子·春景
晏殊（宋代）

燕子来时新社，梨花落后清明。池上碧苔三四点，叶底黄鹂一两声。日长飞絮轻。
巧笑东邻女伴，采桑径里逢迎。疑怪昨宵春梦好，元是今朝斗草赢。笑从双脸生。
春阴
陆游（宋代）

数间茅屋傍枫林，常负平生万里心。
老去逐年增老病，春来无里不春阴。
麴麈蘸岸波初涨，猩血团枝色已深。
欲到东园还嬾起，却和残睡听鸣禽。
太华观
李白（唐代）

厄磴层层上太华，白云深处有人家。
道童对月闲吹笛，仙子乘云远驾车。
恠石堆山如坐虎，老藤缠树似腾蛇。
曾闻玉井金河在，会见蓬莱十丈花。
浣溪沙 其二 杨双泉寄画扇
杨慎（明代）

玉斧修成宝月团。月中仍有女乘鸾。钗横鬓乱不胜寒。

白兔楼头风露迥，碧鸡祠下水云宽。相思两地共凭阑。
喜晴
穆孔晖（明代）

久雨千家怨滞阴，俄惊新照动高林。江龙趋洞收残力，海鹤盘空堕远音。

烟薄松筠山色近，窗寒钟鼓月明深。来晨骑马招朋辈，把酒登高弄玉琴。
和君实南园独酌三首 其三
范纯仁（宋代）

累日怀贤痗寸心，谁知独酌醉花阴。公诗字字如珠玉，并得三篇胜万金。
见山亭为洞神宫主江济川赋
吴克恭（元代）

本是江总宅，晚为老氏宫。轩豁此亭子，乐哉同姓翁。

盘礴青溪上，睥睨白门东。云林肃仙气，道德扬清风。

见山便自好，何必居山中。悠然今古意，此事将无同。
读唐中兴颂
易祓（宋代）

唐家基业重於山，甯许胡雏据九关。
当日人心旋□堵，异时世变却循环。
壤分旄钺谁能制，政出貂璫不复还。
千古高岩销苍藓，空留遗迹蹈元颜。
泰陵挽词 其一
赵佶（宋代）

武帐初筹夜，云骈忽帝乡。百神陪禹葬，三载服尧丧。

北极联龙衮，西风拆雁行。空馀千古事，缵述愧重光。
山园屡种杨梅皆不成枇杷一株独结实可爱戏作
陆游（宋代）

杨梅空有树团团，却是枇杷解满盘。
难学权门堆火齐，且从公满拾金丸。
枝头不怕风摇落，地上惟忧鸟啄残。
清晓呼僮乘露摘，任教半熟杂甘酸。
谢卢居士法衣 其二
释慧空（宋代）

长者施法衣，山僧肩上搭。有口今懒开，只凭衣说法。
妾薄命
韩淲（宋代）

朝随双鸳鸯，暮为孤凤凰。春风顾盼间，罗帐生辉光。

金盘荐玉食，王母持雕觞。能得几时好，顷刻成参商。

夜月满空阶，馀香在衣裳。人生喜欢乐，失计易沮伤。

本谓荣九族，旦夕如金张。一身乃命薄，粉泪空徬徨。

应羡里闾间，百岁同糟糠。悔不祇从媒，随分作妻房。
懒拙道人苕溪晓望图
张翥（元代）

忆昔薄游苕之城，溪光近秋山晚晴。连峰接嶂望不极，惟有白云纵复横。

渔村无林树墨色，微风忽起菰蒲声。月从太湖东畔出，直射西塞山前明。

人家碧玉壶中住，野舫银河天上行。酒酣时起发长啸，水底直遣鱼龙惊。

老晖乡亦此盘礴，安知今我非三生。尽搜万象入奇笔，画与诗境俱峥嵘。

吾家苕中有茅屋，京尘满鬓难为情。顿令扁舟夜入梦，万顷鸥波归濯缨。
赠松禅居士
药龛（清代）

宦海风波五十年，有缘天放许归田。禅门境远须知定，浊世名高未是贤。

两袖清风聊自慰，一腔热血有谁怜？到今且束旋干手，濯足西湖伴石眠。
三月六日云雨大作和蔡隐者韵
郑廷鹄（明代）

三月雷声撼太空，海云送雨入墙东。黄芽畦上惊鸡黍，白缕离边覆宛童。

冒水诗邮如有意，冲泥门巷可能通。君公若为三农喜，何惜春心两颊红。
登禹庙回降雪五言二十韵
李绅（唐代）

金奏云坛毕，同云拂雪来。玉田千亩合，琼室万家开。

湖暗冰封千，山明树变梅。裂缯分井陌，连璧混楼台。

麻引诗人兴，盐牵谢女才。细疑歌响尽，旅作舞腰回。

著水鹅毛失，铺松鹤羽摧。半崖云掩映，当砌月裴回。

遇物纤能状，随方巧若裁。玉花全缀萼，珠蚌尽呈胎。

志士书频照，鲛人杼正催。妒妆凌粉匣，欺酒上琼杯。

海使迷奔辙，江涛认暗雷。疾飘风作驭，轻集霰为媒。

剑客休矜利，农师正念摧。瑞彰知有感，灵贶表无灾。

尧历占新庆，虞阶想旧陪。粉凝莺阁下，银结凤池隈。

鸡树花惊笑，龙池絮欲猜。劳歌会稽守，遥祝永康哉。
送方清孙参学
刘克庄（宋代）

仆负轻装主倚辕，交游握手若为言。
须求沂水风雩乐，勿爱沙河夜市繁。
曩日士曾宗郭太，它时我欲传何蕃。
殷勤待折津亭柳，老怕春寒不出村。
立冬节斋宿竹宫悼姚高士 其一
程公许（宋代）

竹宫冬孟严斋祀，深炷炉香跋烛花。凋尽庭梧风摵摵，幽思也到羽人家。
西楼喜雪命宴
白居易（唐代）

宿云黄惨澹，晓雪白飘飖.散面遮槐市，堆花压柳桥。

四郊铺缟素，万室甃琼瑶。银榼携桑落，金炉上丽谯。

光迎舞妓动，寒近醉人销。歌乐虽盈耳，惭无五袴谣。
峡中寓止二首
郑谷（唐代）

荆州未解围，小县结茅茨。强对官人笑，甘为野鹤欺。

江春铺网阔，市晚鬻蔬迟。子美犹如此，翻然不敢悲。

传闻殊不定，銮辂几时还。俗易无常性，江清见老颜。

夜船归草市，春步上茶山。寨将来相问，儿童竞启关。
鄢陵道中汪瑞桢诸将各率千骑来逆 其二
梁朝钟（清代）

未到宜城日已斜，龙堆马首遍江花。东来谁唱凉州曲，行尽垂杨闻莫笳。
次韵和永守丁葆光大夫对雪
邹浩（宋代）

几日江云凝不流，欲将胜事一齐收。乾坤破夜端为昼，草木留春不复秋。

黄竹作歌君得意，素娥行酒我消愁。须知身世尘埃尽，直到广寒宫里游。
官左拾遗归隐作（一作辞官归隐，留诗一绝）
王易简（唐代）

汩没朝班愧不才，谁能低折向尘埃。

青山得去且归去，官职有来还自来。
第三十五镜清有言颂
释义青（宋代）

寻常爱客恨无来，及至人来懒话陪。

空卧早知眠不当，虚劳红焰落寒灰。
寄许尊师
刘长卿（唐代）

独上云梯入翠微，蒙蒙烟雪映岩扉。

世人知在中峰里，遥礼青山恨不归。
龙瑞
陆游（宋代）

多年不蹋阳明路，今日重来院院行。
好在千秋冯观主，修廊一见眼偏明。
金凤花
刘攽（宋代）

妖娆如自媚，红白竞为娱。共笑翔千仞，犹疑将九雏。

轩墀蒙𥈅睐，风雨易泥涂。静扫苍苔地，还令近酒壶。
碧峰亭
蔡襄（宋代）

虚亭城西隅，开槛俯临北。
青山正相同，万状呈峭格。
落日涵紫翠，深春变颜色。
云石抱幽致，猿鸟自娱适。
上穷林端寺，下见海内国。
贤侯乘閒来，四座揖佳客。
歌吹有怀酌，笔研角文墨。
雄谈连今古，大笑一欢戚。
嗟物亦时遇，旷久兹乃得。
从知闽州图，复记新名迹。
送曹杜赴试礼部
王令（宋代）

霜风琅琅鸣鼓鼙，鸟寒夜噪树折枝。
居者不出行者归，厩马解衔车弃脂。
长河夜冰船就维，百贾晏起朝闭扉。
为问当今行者谁，出门千里到何处。
母送拊背父叹嘻，儿惜欲去哭挽衣。
上马反顾纷涕洟，非所愿欲去何为。
家虽有田丰岁稀，所得偿公不及私。
况望膻芗事庭闱，结发从学今十期。
始自有志痻孔姬，岂愿从世成依违。
高堂华发纡素丝，暮年待子为光辉。
望我日人莫报之，苟得一笑辱弗辞。
况望三釜家无饥，吾於二子久所知。
怪其才高所就卑，今乃语此诚可思。
近闻天子变典彝，欲拨旧况收新奇。
子行出仕适其期，骅骝得路无衔羁。
罗酒行矣无自迟，去取天宠酬亲慈。
春暮
舒邦佐（宋代）

日月一箭过，春光又别人。
竹孙才解箨，梅子已生仁。
阅世真旋磨，重诗老斲轮。
壮怀因病落，孤负百年身。
杨白花
袁凯（明代）

杨白花，飞入深宫里。
宛转房栊间，谁能复禁尔。
胡为高飞渡江水？江水在天涯，杨花去不归。
安得杨花作杨树，种向深宫飞不去。
姜山后岩洞
陈曦（宋代）

春山多少雨，染出碧云堆。
岩冷溜常滴，人閒洞自开。
摘花香入袖，题石笔黏苔。
茅屋在何处，桃花流水来。
晚泊如皋
江璧（清代）

浮生飘泊走关河，落日平湖水不波。沙鸟渐随帆影减，炊烟都杂海云多。

渔家有圃栽松竹，樵径无人长薜萝。烽火年来未销歇，江乡何日靖干戈。
钱塘
张继先（宋代）

几万人家水绕城，白云开处见丹青。
地连金色三千界，山映瑶峰六尺屏。
晓凭阑干披宿露，夜收帘幕透寒星。
浙江风物端无赛，增拎蓬莱半洞庭。
杨廷秀送牛尾狸侑以长句次韵
周必大（宋代）

江南十月方肃霜，小槽初滴鹅儿黄。颇思指动异味尝，门正张罗谁末将。

披绵强来推不去，枯虾欲进止之户。羊膻豕腥尤可厌，肪截脂凝在何处。

草玄子云黄门郎，遗我黑质而白章。形之硬语弩力强，写以奇字侔史苍。

愧无纤手色倾国，压糟磨刀走臧获。喜于左手持蟹黄，美胜八珍熟熊白。

古来狸首歌侯门，名以牛后真屈君。从今玉汝洗俗谚，好与纨袖陪梁园。

公诗如貂不烦削，我续狗尾句空著。
自越趋明上虞道中和季申梅四首 其三
赵鼎（宋代）

玉瘦香寒不自持，潇然冷蕊暗疏枝。向来几许闲花木，及见春光烂漫时。
送张参明经举兼向泾州觐省
孟浩然（唐代）

十五彩衣年，承欢慈母前。
孝廉因岁贡，怀橘向秦川。
四座推文举，中郎许仲宣。
泛舟江上别，谁不仰神仙。
韬楼属题济南十二图 其五 铁池赏荷
郑孝胥（清代）

避热向何处，清风满铁祠。怀人不可见，菡萏在清池。
西湖雨中同公懿诸君饮
韩维（宋代）

十月平湖上，繁霜藻荇空。
柳枝横堕雨，波白细生风。
水鸟飞幽碧，寒花折浅红。
谁能尽一醉，灯火宿船篷。
仲夏书事十首
方回（元代）

幽居少四邻，长日属閒人。
石气常蒸雾，莺声不改春。
子钱偿未已，卯酒醉何频。
说与耘畦者，无锥未是贫。
送傅与砺广州教授
倪道原（元代）

秋尽黄茅瘴雾收，计程君合到交州。天垂北极星文□，地尽南图海气浮。

灵药谩从方士采，明珠岂效贾胡留。临歧不作经年别，有约看花上苑游。
赠宗室德强团练
释道潜（宋代）

造物赋象质，于余颇能名。琼瑶琢其骨，冲和擅其清。

公生华屋贵，好学从妙龄。才高岂容遏，卓然以文鸣。

厚德滋善养，雍容无暂矜。区区草茅人，未必真尔能。

家藏三万轴，插架连屋楹。牙签示题目，探赜手不停。

微言固澹泊，嗜好如饴饧。祖宗开鸿基，累圣致太平。

诜诜既蕃衍，绰绰亦见称。裕陵喜人物，教率从典刑。

联翩试文艺，议论参公卿。公材实杞梓，落落非杉柽。

愿言勤著书，会当补朝廷。他时树勋业，彝鼎信可铭。
迎送神辞
李洪（宋代）

惟龙湫兮其源莫穷，利万物兮精神可通。
岁大旱兮我民之恫，酌彼泉兮神听孔聪。
击鼓坎坎兮于神之宫，薄采溪毛兮馈进两公。
神欣欣兮鉴我民衷，神之来兮雨其蒙。
念我稼穑兮涤去烛烛。瓶罂甚小兮膏泽其丰。
骄阳摧威兮奔走丰霳，民之讴歌兮千古英风。
旱既太甚神是籲兮，一勺之水为甘霔兮。
伊神正直歆诚愫兮，三日为霖弥旬注兮。
我稼既兴舟在步兮，微我两公余曷愬兮。
击鼓其镗山之下兮，桂酒椒浆饯神去兮。
功成惠孚去不顾兮，携幼扶鲐民塞路兮。
卒相有年多黍稌兮，泽惠无忘永终古兮。
【商调】集贤宾_怨别倚帏屏
高栻（元代）

怨别
倚帏屏数声长叹息，思往事泪淋漓。坐不稳神魂飘荡，睡不宁鬼病禁持。数归期曲损春纤，盼回程皱定双眉。要相逢则除是枕席间魂梦里，几曾经这场憔悴。歌残金缕饲，酒尽了凤凰怀。
【逍遥乐】悬悬在意，受了些万苦千辛，几曾歇一时半刻。我这里展转的疑惑，越思量越越的难为。这些时玉减香消添了病疾，冷清清独自孤栖。赤紧的关山路远，一去无音，搁不住双眸泪垂。
【金菊香】盼青鸾不至阻了佳期，想黄犬无音失了配对，望锦鳞落空绝了信息。似醉如痴，瘦肌肤裙褪了小腰围。
【梧叶儿】两情似酥和蜜，一心似鱼共水，同衾枕效于飞。早忘了山盟海誓，更和那星前月底，到如今怨他谁？这烦恼则除是天知地知。
【醋葫芦】这些时病恹恹骨似柴，闷昏昏心似痴。恰便似随风柳絮不沾泥，－会家魂灵儿在儿在九霄云外飞。捱一日胜添了一岁，迟和疾早晚一身亏。
【幺】想当日对神前碜可可的言誓盟，告苍天一桩桩说就里。全不想往日话儿依，过三秋尚然犹未回。你那里偎红倚翠，想着他百般聪俊有谁及。
【后庭花】空闲了翡翠帏，消疏了莺燕期。生拆散鸳鸯会，硬分开鸾凤栖。痛伤悲，更阑之际。明朗朗照闲阶月色辉，昏惨惨伴离人灯焰微。麝兰散冷了翠帏，绛绡裙松了素体，揾鲛绡淹枕席。纱窗外风儿起，听铜壶玉漏滴。
【柳叶儿】呀，我便是铁石人怎睡？一思量一会伤悲。恰便似刀剜九曲柔肠碎，离恨天人难觅。相思病命将危，虽然你送了人当是么便宜。
【尾声】一简书和泪对，一篇词带愁寄。一桩桩一件件说从实，每日家望天涯则将那碧桃花树倚。也是我前缘前世，想人生最苦是别离。
汉宫春（梅）
曹冠（宋代）

一品天香。似蕊真仙质，宫额新妆。先春为传信息，压尽群芳。化工著意，赋阳和、欺雪凌霜。应自负，孤标介洁，岁寒独友松篁。

因念广平曾赋，爱浮香胧月，疏影横窗。真堪玉堂对赏，琼苑依光。江城塞管，任龙吟、吹彻何妨。君看取，和羹事在，收功不负东皇。
宿灵河寺
周紫芝（宋代）

风餐倚虚壑，险步跻云梯。惊魂栖客枕，夜宿投招提。

殷勤入檐月，肯为幽人低。沧海念横流，万方喧鼓鼙。

胡为困行役，窜伏随麇麑。南枝越鸟巢，北风胡马嘶。

耿耿念徒旅，依依怀故溪。脂车待明发，胡为尚栖栖。

人生如醵饮，暂聚还复暌。百年能几何，行乐戒噬脐。
和王种高遗丁求安二诗
王洋（宋代）

光禄文章寄小诗，爱闲不是傲当时。
扁舟时过西溪曲，端为平居有所思。
并头鹤顶红菊次云樵韵
陶宗仪（明代）

翩跹篱下合欢丛，骈首昂昂沁浅红。湘浦泪沾仙羽若，乔家醉嗅晚香同。

秋宵并作繁华梦，春色匀光隐逸风。自昔栽培无此本，丹铅图写待良工。
淳熙癸卯钱伸东阳本
方回（元代）

永和贞观晋沿唐，奉诏临摹老遂良。
展转流传非一手，虎贲犹得似中郎。
南涧
王建（唐代）

野桂香满溪，石莎寒覆水。
爱此南涧头，终日潺湲里。
投曾秀州逢四首
赵蕃（宋代）

有蟹无监乃乐邦，人生如意信难双。
公才自是明堂用，寄语毗蜉盍少降。
竹林七贤图
丘浚（明代）

炎精无光蜀烬销，当涂坠地马蹴槽。矫时之枉遂过正，弃置礼蹴如毫毛。

太行之阳富脩竹，猗猗万竿似淇澳。一天爽气风声清，满地凉阴云影绿。

风流酝籍三四子，适从何来聚于此。中有一人龙凤姿，土木形骸出泥滓。

神交一世皆名贤，浑金璞玉人中仙。携琴沽酒对青眼，欣然神解皆忘言。

或作绝交书，或为大人传。穷为途中哭，同向树下煅。

颂酒有德，以酒为名。群豕每同饮，五斗乃解酲。寓情广陵琴，感旧山阳笛。

黄公炉畔互酣歌，广武观前闲叹息。作者七贤矣，一去不再来。

荒山既无旧墟落，枯株岂有馀根荄。我观竹林图，为作七贤歌。

晋人旷达尚玄语，其源起自王与何。二人开其端，七贤为之倡。

自从决去礼义防，狂澜颓波莫能障。后人欲知七贤谁，稽山两阮刘王向。
闻敬美使秦中要取道太和一晤 其二
王世贞（明代）

莲花朵朵扑函关，使者褰帷紫气间。分付锦囊收拾尽，与君移较太和山。
次和定甫台长病起韵 其三
赵树吉（清代）

藤老奇礓亚，花低短竹围。冰霜催急景，兰芷变春菲。

摇落关时晚，孤芳与物违。静中观化理，长羡遂初衣。
秋日
戴复古（宋代）

秋风梧叶雨，衮衮送秋凉。
一气四时转，几人双鬓苍。
旧游如说梦，久客乍还乡。
欲作安居计，生涯尚渺茫。
上方山次南辉禅师韵
李茹旻（清代）

磴道攀缘到上方，岧峣鹫岭气昂藏。红楼拔地千寻起，绀壁悬梯百丈长。

望海盘陀先见日，凌云竹树饱经霜。诸峰罗列儿孙似，信有天龙绕道场。
游仙词四章寿杨母次刘五清韵 其一
边贡（明代）

翡翠衣裳云母軿，往来常在碧霄行。老君台上凌风过，王母池边看月生。
清平乐·赠陈参议师文侍儿
刘克庄（宋代）

顷在维扬，陈师文参议家舞姬绝妙，赋此。

宫腰束素，只怕能轻绝。好筑避风台护取，莫遣惊鸿飞去。
一团香玉温柔，笑颦俱有风流。贪与萧郎眉语，不知舞错《伊州》。
宿岳馆书怀
邓云霄（明代）

珊珊剑佩下云边，虚馆华灯坐洞天。济胜只凭双蜡屐，买山何用半文钱。

风传疏磬门初掩，窗绕流泉梦亦仙。乞得湖南清绝地，续骚应著远游篇。
邂逅南昌簿孙正之剧谈别后聊以记所期者
曾丰（宋代）

三秦擅淮右，三孔专江西。鼎足立世稳，文匠诗宗师。

吾生亦太晚，流风殆谁归。龙泉剑之精，夜气贯斗箕。

今其为三孙，锋芒不能辉。大孙学如针，钻到罅隙微。

小孙笔如雷，挟雨驱虹蜺。弟兄时辈中，群雄望风雌。

我新幸且识，其仲字正之。才调骥历块，襟怀鸥忘机。

每见必樽酒，谩延率移时。剧醉尚正色，太平辄愁眉。

万事谈未了，心随白云飞。其如总是客，而更遽语离。

各著古人鞭，满意酬所期。离合有自然，姑置天一涯。
多景楼
赵肃远（宋代）

露滴甘泉事已休，欲穷多景漫登楼。
云收北固千帆雨，雁带南淮万里秋。
夜色和愁迷古渡，天风吹恨到神州。
青山尚在英雄老，休说兴亡忆旧游。
代祀海渎纪成乐章有序 其十六 承厘
岳正（明代）

天子寿考民物休，隆祥祉兮该九州。导神和气迎神庥，虎拜稽首诚愈修。

神兮神兮良厥猷，作神羞兮予尔尤。
宫词
张公庠（宋代）

绮袖时宜不甚宽，自拈刀尺勘双鸾。
锦茵拂掠春宵静，怯见飞蛾傍烛盘。
刘村渡二首
杨万里（宋代）

隔岸轻舟不可呼，小桥独木有如无。
落松满地金钗瘦，远树黏天菌子孤。
题迎薰阁
张砚（宋代）

解愠风来处，朱甍起旧城。
条山供偃蹇，盐泽借澄泓。
龙庙疑飞出，莲宫若化成。
乱云堆素彩，远溜集幽声。
逸骥腾前路，鸣鸢激去程。
散眸襟抱爽，翘首骨毛清。
欢席多嘉客，丰郊少困氓。
鼓琴歌涣泽，击石乐承平。
钜肇重华榜，高吟刻萃瑛。
虽无丹雘构，三绝足垂名。
清明前二日同周公美黄子京郊行和子京韵
陈文蔚（宋代）

大道公行居广居，敢将仁义作蘧庐。
直须至理超然会，不在陈编细字书。
南坡口号十八首 其十七
郑清之（宋代）

安晚生涯冷似灰，别墅经营半月回。誇与儿郎翁骤富，诗囊盈握送陈雷。
感怀 其六
沈光文（清代）

往事平生恨，株牵且俟河。触藩谁遣触，磨蝎命先磨。

海屿薇原少，天南雁不过。支扉当夜静，霜月影婆娑。
南院
白居易（唐代）

林院无情绪，经春不一开。杨花飞作穗，榆荚落成堆。

壮气从中减，流年逐后催。只应如过客，病去老迎来。
朝中措·郎星初度一旬前
佚名（宋代）

郎星初度一旬前。瑞雪早蹁跹。金节耆祥称寿，一妃宣劝迎年。锦天绣地，薰香手祷，福禄如川。只恐催呈魏笏，便还紫橐青毡。
扇子诗
李石（宋代）

桃花流水神仙地，枯木寒岩自在春。
错上磨成白玉质，矿中仍现紫金身。
题危见心所藏陈常庵水月障及松鹤芦雁各一首
艾性夫（元代）

陈郎笔势并州剪，十幅生绡秋绿远。
老蟾欲作骑鲸游，推堕玉盘波底转。
谪仙濡袍窥采石，东坡醉客歌赤壁。
两翁已矣爱者谁，我欲扁舟擫长笛。
送归中丞使新罗（一本题下有册立吊祭四字）
耿湋（唐代）

远国通王化，儒林得使臣。六君成典册，万里奉丝纶。

云水连孤棹，恩私在一身。悠悠龙节去，渺渺蜃楼新。

望里行还暮，波中岁又春。昏明看日御，灵怪问舟人。

城邑分华夏，衣裳拟缙绅。他时礼命毕，归路勿迷津。
征马嘶送归有光
俞允文（明代）

白杨花飞江水黑，江头行人头尽白。
青山日出烟尘昏，马上谁为都门客？都门豪客长安儿，蒲
萄百斛柳千丝。
戎装玉骏邯郸姬，虎旗绣簇红鸦啼。
长安三月春未暮，城中不见游人归。
游人归，醉满堤。
青草长，征马嘶。
香奁八咏 其八 云窗秋梦
凌云翰（元代）

碧天云散月三更，人在纱窗梦欲成。灯焰有花随蝶化，簟纹如水怕蛩鸣。

钱唐谩听当年曲，巫峡空含此夜情。檐马无端又惊起，满怀幽恨不分明。
再任后遣模归按视石林四首 其二
叶梦得（宋代）

白发萱堂上，孩儿更共怀。弄孙那得见，将母竟难谐。

已绝功名望，犹疑出处乖。此心终未稳，何处复安排。
缘识
宋太宗（宋代）

昆仑山上玉楼前。五色祥光混紫烟。
景物不同人世界，群仙时醉卧花眠。
赠别署县吕明府二首 其二
陈国英（明代）

宦况似飞鸥，云天任息游。饮泉不易志，对月几登楼。

鳄海迹初散，罗浮梦欲留。独怜诸父老，携酒立沙头。
春雪
苏辙（宋代）

温风吹破腊，留雪恼新春。
信逐残梅到，花従半夜匀。
旋消微覆瓦，狂下亦欺人。
压竹时闻落，埋萱久未伸。
山川蒙不解，楼观洗成新。
拥褐僧方睡，开门客屡嚬。
爨烟知岁稔，履迹笑吾贫。
畦冻初生韭，泥融正卖薪。
寒鱼争就汕，烛酒颇无巡。
预喜田宜麦，盘餐饼饵频。
春阳
孔平仲（宋代）

春阳已出地，冰雪尚峥嵘。半作泥涂湿，尤妨车马行。

溪流成小派，海气乱新晴。湮郁须披豁，谁同上古城。
范阳同年示及零陵三题率然为答甚愧妍唱 其二 朝阳岩
俞希孟（宋代）

旭日多横照，幽岩得粹华。次山名此地，潇水汇其涯。

峭壁生云叶，危根溅浪花。终携羡门侣，晨坐咽东霞。
老人峰
释希坦（宋代）

二气分时有此翁，寿年直与太虚同。想应伛偻千峰上，默笑人间说篯公。
愁思
鱼玄机（唐代）

落叶纷纷暮雨和，朱丝独抚自清歌。放情休恨无心友，

养性空抛苦海波。长者车音门外有，道家书卷枕前多。

布衣终作云霄客，绿水青山时一过。
李中令挽词二首 其一
宋祁（宋代）

家赐齐侯履，人推郤縠文。结婚荣外馆，谋帅得中军。

盛集追园盖，遒章托陇云。不图新渚畔，更作死生分。
题金冬心徵君临东汉华山庙碑为武筠庄所藏黄小松旧藏本
宗稷辰（清代）

金天豁西爽，浩浩郁空翠。文肖清明姿，实𦘔炎汉世。

郭香察蔡书，延熹八年事。是名华岳碑，海内本存二。

全者宋漫堂，者王无异。冬心为合模，神物乃一致。

未徵玉虹刻，欣见稽留字。想其运笔飞，挥洒出灵气。

突如蛟龙跃，赫名风雨至。离披袅藤萝，横扫逞锋势。

黑疑偃松状，自得垩帚意。近楷并近草，更忘作分隶。

双钩既远胜，重镌翻不逮。半璧落秋盦，残芬剩巾笥。

谁谓金司农，乃逢李都尉。帖同传砚重，珍比藏经遗。

到眼足称福，餍心乍知昧。书此豹斑余，聊以当题识。
送曹纬刘鼎二秀才
郑文宝（宋代）

旦夕春风老，离心共黯然。
小舟闻笛夜，微雨养花天。
手笔人皆有，曹刘世所贤。
郴侯重才子，从此看莺迁。
上邪
佚名（两汉）

上邪！
我欲与君相知，
长命无绝衰。
山无陵，江水为竭，
冬雷震震夏雨雪，
天地合，乃敢与君绝！
【仙吕】后庭花　拟古
邵亨贞（元代）

铜壶更漏残，红汝春梦阑。江上花无语，天涯人未还。倚楼闲，月明千里，
隔江何处山？
刺船鹦鹉洲，题诗黄鹤楼。金谷铜驼梦，湘云楚水愁。少年游，好怀依旧，
故人还在不？
东山寺
陈式琜（明代）

散步东山寺，飘飘欲御风。神閒千偈觉，心静万缘空。

涧水窥潜鲤，天涯没远鸿。悠然何所寄，乐在忘言中。
送陈道人之金陵
周孚（宋代）

一筇历遍海边山，每见钟鱼便破颜。瘦柏形骸虽已老，断云踪破本来閒。

向来危死干戈际，此去相望梦寐间。十载光阴已虚度，欲加诃斥待君还。
水调歌头
刘克庄（宋代）

致。属先受制置使李公之辟，崔公始聘洪公舜俞入幕。后二十五年，奉使岭外，拜公祠象，俯仰今昔，辄和公所作水调歌头以寓悲慨云。

敕使竟空反，公不出梅关。当年玉座记忆，仄席问平安。羽扇尉佗城上，野服仙游阁下，辽鹤几时还。赖有蜀耆旧，健笔与书丹。

青油士，珠履客，各凋残。四方蹙蹙靡骋，独此尚宽闲。丞相祠堂何处，太傅石碑堕泪，木老瀑泉寒。往者不可作，置酒且登山。
家本谯人得奉祠毫州喜赋述怀
曹彦约（宋代）

宦游随喜亦云聊，笔橐何官晚见招。
已定秦关无论蜀，好恢汤毫却归谯。
发边庐岳云千岭，雨后湖庄水一腰。
买得扁舟能著我，便无西子也逍遥。
病足书怀二首 其二
邓云霄（明代）

祸水沉烟灶产蛙，征舶何日免贫家？医疮剜肉犹堪惜，抱膝支床敢自嗟。

未制篮舆寻白社，欲随渔父宿苍葭。郊园岂是安身处，已报江乾盗似麻。
早鸡
李咸用（唐代）

锦翅朱冠惊四邻，稻粱恩重职司晨。

不知下土兵难戢，但报明时向国人。
【双调】水仙子　相思
刘庭信（元代）

秋风飒飒撼苍梧，秋雨潇潇响翠竹，秋云黯黯迷烟树。三般儿翠样苦，苦的
人魂魄全无。云结就心间愁闷。雨少似眼中泪珠，风做了口内长吁。
虾须帘控紫铜钩，凤髓茶闲碧玉瓯，龙涎香冷泥金兽。绕雕栏倚画楼，怕春
归绿惨红愁。雾丁香枝上，云淡淡桃花洞口，雨丝丝梅子墙头。
恨重叠，重叠恨，恨绵绵，恨满晚妆楼；愁积聚，积聚愁，愁切切，愁斟碧
玉瓯；懒梳妆，梳妆懒，懒设设，懒黄金兽。泪珠弹，弹珠泪，泪汪汪，汪汪
不住流；病身躯，身躯病，病恹恹，病在我心头。花见我，我见花，花应憔瘦；
月对咱，咱对月，月更害羞；与天说，说与天，天也还愁。
临江仙·须信乾坤如逆旅
林正大（宋代）

须信乾坤如逆旅，都来一梦浮生。夜游秉烛尽欢情。阳春烟景媚，乐事史来并。座上群公皆俊秀，高谈幽赏俱清。飞觞醉月莫辞频。休论金谷罚，七步看诗成。
四块玉·酒旋沽
马致远（元代）

酒旋沽，鱼新买，满眼云山画图开。清风明月还诗债。本是个懒散人，又无甚经济才，归去来。
金华山杂咏八首 其四 二仙祠
胡应麟（明代）

台殿崔嵬锁玉京，白云遥按步虚声。他时辟谷堪寻汝，绛节双飞绕太清。
菊
赵蕃（宋代）

蔓菊伶俜不自持，细香仍著野风吹。
少年踊跃岂复梦，明日萧条休更悲。
潭水解令胡广寿，夕英何补屈原饥。
我今漫学浔阳隐，晚立寄怀空有诗。
和刘后村梅花百咏
方蒙仲（宋代）

百年老树半边枯，众卉难攀觉太孤。
欲进素馨交茉莉，奈渠浪蕊欠根株。
谢贾侍御惠酒
郭祥正（宋代）

赤壶分送陵阳酒，黄菊犹开雨后花。一醉不知身世晚，却临河汉欲乘槎。
太平兴国宫
董嗣杲（宋代）

旌幢龙虎卫，台殿鼓钟浮。
水乱浑疑雨，山深只见秋。
九天严采访元老主焚修。得禄安萧散，
前身几世修。
潇湘八景诗·洞庭夜月
张经（宋代）

秋夜净无云，嫦娥展孤镜。
灏气浸澄波，荡漾光还定。
凄凉犯 旧扇
孙鼎臣（清代）

冷萤闪入帘旌暗，梧阶骤雨初歇。篝香散尽，怀中宛转，旧时圆月。

秦鸾影绝。剩一角、青缯山活。问秋风、今生那日，再与片时热。

密密湘东字，翠墨秋毫，素纨愁滑。郁金未涴，忆针楼晚凉时节。

容易经年，清梦断、桃笙如雪。更谁禁枕畔络纬，语切切。
家有两瓢分贮酒药出则使一童负之戏赋五字句
陆游（宋代）

长物消磨尽，犹存两大瓢。
药能扶囷惫，酒可沃枯焦。
童负来山店，人看度野桥。
画工殊好事，传写入生绡。
次韵魏监丞鹿鸣诗
方岳（宋代）

舍盖中堂肯治齐，山川人物凤师师。
拔鲸牙一添宾贡，歌鹿鸣师乐圣时。
郡有龚黄金玉汝，君为尧舜蓼萧斯。
老农扣角风烟外，但播中和乐职诗。
不寐十首
方回（元代）

孤灯深夜半，何乃抚床为。
道左时通料，心方世岂知。
孰刊前代史，肯作近人诗。
黠鬼应相笑，乾坤一老痴。
泛涡水二首
宋祁（宋代）

漠漠新茸上渚蒲，日痕波态共涵虚。
无人解作江南曲，荷底田田自戏鱼。
知点寄示入荆州学四绝句次其韵 其二
廖刚（宋代）

泮宫风化自岩廊，青佩雏莺学语忙。惭愧薄游聊有偈，不全无力赞垂裳。
游长安诸寺联句。道政坊宝应寺。小小写真联句
段成式（唐代）

如生小小真，犹自未栖尘。 ——郑符

褕袂将离座，斜柯欲近人。 ——段成式

昔时知出众，情宠占横陈。 ——张希复

不遣游张巷，岂教窥宋邻。 ——郑符

庾楼吹笛裂，弘阁赏歌新。 ——段成式

蝉怯纤腰步，蛾惊半额嚬。 ——张希复

图形谁有术，买笑讵辞贫。 ——段成式

复陇迷村径，重泉隔汉津。 ——郑符

同心知作羽，比目定为鳞。 ——张希复

残月巫山夕，馀霞洛浦晨。 ——段成式
次九弟游云居韵兼简郑禹功博士 其三
李彭（宋代）

博士麟一角，旷世独秀群。胸中藏箕颍，笔端生风云。

平视楚倚相，陋矣知三坟。佛界饱游衍，草木俱欣欣。
风雨观桥于河西遂观莲于吕将军园亭嘉宾胜会与是用乘奉次骝山道长原韵八首 其一
符锡（明代）

问道西园路，平沙□径回。合欢堪跃马，取醉莫停杯。

岭树云初瞑，池莲风半摧。因君动幽兴，临眺独徘徊。
送尘异归省
释函是（明代）

宁亲为令子，何以慰而师。万里干戈日，三冬霜雪时。

入关逢旧识，出岭数新诗。予老无人侍，言归莫过期。
野望
刘敞（宋代）

重阳去寥落，小雪碧苍茫。兽起骇枯草，鸟归横夕阳。

薄云低引白，衰菊暗消黄。伫立何为久，怆人非故乡。
银城道中
吴则礼（宋代）

畴昔一丘安在哉，马鸣笳响有奇怀。
{左女右奇}{左女右奇}试遣雁催发，濯濯已凭春唤回。
独怜短槊横未已，端恨长江扳不来。
看取东风姹然笑，北湖老眼为渠开。
晚过彦真山亭并呈允升季仪兼属照邻二首
赵蕃（宋代）

隔岸看山自足佳，背山仍有碧云遮。
我来政值崚嶒际，却恨林端已暮鸦。
句
龚鼎臣（宋代）

家经武夷住，事与会稽邻。
送朱中舍游江东
李嘉祐（唐代）

孤城郭外送王孙，越水吴洲共尔论。野寺山边斜有径，

渔家竹里半开门。青枫独映摇前浦，白鹭闲飞过远村。

若到西陵征战处，不堪秋草自伤魂。
答石翥云次韵
卢上铭（明代）

天涯逢胜侣，此别忆高风。多谢白云吏，犹怜苍鬓翁。

坐看云变态，招隐桂成丛。寂寂圜门里，相思不可穷。
奉和鲁望樵人十咏。樵斧
皮日休（唐代）

腰间插大柯，直入深谿里。空林伐一声，幽鸟相呼起。

倒树去李父，倾巢啼木魅。不知仗钺者，除害谁如此。
人月圆 粉团
高濂（明代）

珑璁堆髻光摇雪，初试汉宫妆。谁为擎出，摩尼沧海，滑影团香。

更讶瓣叠江梅，毬攒风絮，色皎青霜。杯倾夜月，牡丹斗艳，芍药联芳。
哭林止庵
艾性夫（元代）

止庵诸老行，今日九原人。
头为谈经白，家因好客贫。
欲铭贞曜墓，来哭广成真。
俯仰南湖月，瑶琴锁碧尘。
蓼花
郑谷（唐代）

蔟蔟复悠悠，年年拂漫流。差池伴黄菊，冷淡过清秋。

晚带鸣虫急，寒藏宿鹭愁。故溪归不得，凭仗系渔舟。
嘉禾百咏·范蠡湖
张尧同（宋代）

少伯曾居此，螺纹吐彩比。
一奁秋镜好，犹可照西施。
出京答黄士明吉士
卢龙云（明代）

再入长安道，相逢愧逐喧。文雄官自达，骨傲位难尊。

我更莲花府，君惟竹素园。预知供奉日，应制几千言。
偈六十三首 其六十二
释道宁（宋代）

要行便行，要住即住。翻身踏破太虚空，推倒妙峰无影树。

古佛位中留不住，夜来和雨宿寒溪。
朱熙载会于洪井先解舟宿石头渚以二诗见寄一约同行一贺得子次韵答之 其二
廖刚（宋代）

主祀传家已倍迟，便须真是桂林枝。他年不愧琼瑶赠，应被人言跳灶儿。
周袁州惠建茶黑笃耨以四十字谢之
赵蕃（宋代）

书斋怜寂寞，书札慰荒凉。
劝把春风椀，仍薰知见香。
未忧欺短褐，宁虑厄枯肠。
尘思如能雪，诗情或可昌。
赋九月梅花
梁克家（宋代）

老菊残梧九月霜，谁将先暖入东堂。
不因造物於人厚，肯放南枝特地香。
九鼎燮调端有待，百花羞涩敢言芳。
看来水玉浑相映，好取龙吟播乐章。
春夏承湖南佥宪兀颜子中问讯敬用酬上
吴克恭（元代）

有客湖南去，闻公宪节新。坐沾梅子雨，忆别柳条春。

衡岳瞻朱鸟，湘江咏绿蘋。升车访遗逸，问俗愿清淳。
自兖放还
刘奉世（宋代）

年来策蹇胜乘舟，楚塞齐边春复秋。
不教微生同腐草，青山依旧水西流。
颂古四十八首
释慧开（宋代）

路逢剑客须呈，不遇诗人莫献。
逢人且说三分，未可全施一片。
逍遥咏
宋太宗（宋代）

彩云轻举压天津，舞鹤迎鸾自在身。
蟾影枝开三岛树，桃花风弄十洲春。
相传灵异无虚说，道理分明尽是真，
但信此中深护慎，修行所愿勿因循。
天台观
洪适（宋代）

芝田环拱碧崔嵬，流瀑高从天际来。飞沫有风长是雪，寒声无际不如雷。

岩前八桂人谁折，溪畔千桃路未开。便觉仙都清昼永，翻愁归路染黄埃。
送王侍郎浙东入朝
方干（唐代）

自将苦节酬清秩，肯要庞眉一个钱。恩爱已苏句践国，

程途却上大罗天。鱼池菊岛还公署，沙鹤松栽入画船。

密奏无非经济术，从容几刻在炉烟。
宫词 其二十四
周彦质（宋代）

未明冠佩集龙楼，上宰貂蝉导冕旒。羌虏欢呼瞻盛礼，躬迎八宝受天休。
韩知府挽诗二首
虞俦（宋代）

宦路云霄近，乡评月旦贤。
不惟同里巷，曾是接官联。
西浙劳裨赞，东淮适后先。
向来吹送意，岂料隔重泉。
和东坡先生梅花三首
晁补之（宋代）

梅花落尽上饶村，肠断子规啼月魂。
慰人独有白玉蕊，不到窗前只醉昏。
坐垆环瓮不举首，浮花浪蕊空满园。
海山有客心似水，挥麈自散炎洲温。
松风亭下亦如梦，不见枝雪流初暾。
孙登一弦百韵足，有山便足同苏门。
似闻对客但长啸，独谓此花终日言。
一篇尚可三致志，听人酌去如衢樽。
高峰书舍中秋有感
万斛泉（清代）

泠泠山上月，今夜分外明。我心非木石，对此能无情。

粤匪寇吴楚，于兹已四秋。生灵被屠戮，白骨堆荒洲。

王师未恢复，骼骴谁敢收。寒镜悬中天，相照令人愁。
王侯挽歌辞
陆机（魏晋）

孤魂虽有识。良接难为符。
操心玄芒内。注血治鬼区。
汉宫春·南极仙翁
洪咨夔（宋代）

南极仙翁，占太微元盖，洞府为家。身骑若木倒景，手弄青霞。芙蓉飞旆，映一川、新绿平沙。好与问，东风结子，几回开遍桃花。况是初元玉历，更循环数起，希有年华。长把清明夜气，养就丹砂。麻姑送酒，安期生、遗枣如瓜。呼儿烹试，头纲小凤团茶。
初食牂牁菜
孔平仲（宋代）

九仙山中牂牁菜，几日春风长绿苗。有客提携到深巷，自言采掇下青霄。

口尝异味虽珍美，目断孤云却寂寥。千里思亲不独饱，慨然食罢一长谣。
赠郑秀才
叶适（宋代）

文苦意尤切，色低声转微。
三生住浅土，一竁阻深归。
艺圃笔锋扫，侯门麈柄挥。
何惭素车集，回绕绛旌飞。
章江校士六月十七夜月有作因示诸属 其二
王慎中（明代）

浮凉却烦暑，明月流下地。清辉濯雨馀，皓质离云际。

行失众星濯，鉴彻繁阴蔽。宴坐及宵分，徙倚不能寐。

欣兹吏牍阕，久已尘营弃。淡泊道心生，简编非我累。

岂乏校艺长，方惭作人智。群司肃从事，谬以斯文寄。

如何勖周行，勿云在下位。
移竹次林英伯韵四首
林季仲（宋代）

手种琅玕照眼新，老来深寄五湖身。
连宵留得枝间月，邀我同湖物外人。
封殖不贪千户富，依栖可慰一生贫。
武夫称谓殊粗俗，却恨樊川语未亲。
携歌者访方氏不遇
陈言（明代）

白日移歌袖，空斋不见君。
岩声中谷应，人语隔溪闻。
断壁分垂影，回沙拥籀文。
无人知所去，红叶下纷纷。
袁兴国挽词二首
方回（元代）

忆昔予初筮，南楼丈席陪。
观星忧世事，玩日叹时才。
稍讶无周梦，悬知有郢哀。
魂今招不得，天尚鉴灵台。
寄会稽范希文
滕宗谅（宋代）

江山千里接仁封，都在东南秀气中。
借问玉皇香案吏，蓬莱何似水晶宫。
颂古三首
释师范（宋代）

晴空轰霹雳，官路栽荆棘。
没兴遭逢著，前凶后不吉。
二叠
刘克庄（宋代）

看来天地萃精英，占断人间一味清。
唤作花王应不忝，未应但做水仙兄。
妖鸟篇
陶邵学（清代）

有鸟生炎海，飞鸣历中洲。似鵩形不祥，况乃恶声如鸺鹠。

朝鸣但䀨耳，暮鸣增人忧。霜凝日落百草死，更闻此鸟鸣啾啾。

纵横四野间，历乱呼其俦。嗟汝身虽微，厉欲凌九州。

老鹤知时寒，低飞尚垂头。汝独声呀呀，妄语丛愆尤。

道傍苍应应秋始习，一击不中为尔羞。居然声气彻阆苑，造作百怪无时休。

百鸟奔春阳，汝独凛凛催穷秋。成形受气安可化，汝谁有口不自由。

周公诛妖鸟，遗教不可求。千年遗孽死不尽，坐令日月惨黩、天地为悲愁。

我欲请王母，天网忽下收。东海求凤凰，西山鸾鹫鸣相酬。

翛然六合间，众声和且稠。此鸟闻之大恨死，馀者惊窜，一日卷舌尽入喉。
隔浦莲（七夕）
高观国（宋代）

银湾初霁暮雨。鹊赴秋期去。浅月窥清夜，凉生一天风露。纤巧月暗度。河桥路。缥缈乘鸾女。正容与。

西厢旧约，玉娇谁见私语。柔情不尽，好似冰绡月缕。回首天涯又怨阻。无语。西风魂断机杼。
秋日郊行
舒远（元代）

阴霾扫净山历历，晴谷回转泉涓涓。群雀噪风世欲幻，一狐啸日天为旋。

祥光垂情闵下土，秋色著意开平川。我老英雄一掬泪，夜深洒向虚皇前。
骊龙
佚名（唐代）

有美为鳞族，潜蟠得所从。标奇初韫宝，表智即称龙。

大壑长千里，深泉固九重。奋髯云乍起，矫首浪还冲。

荀氏传高誉，庄生冀绝踪。仍知流泪在，何幸此相逢。
经周处士故居
方干（唐代）

愁吟与独行，何事不伤情。久立钓鱼处，唯闻啼鸟声。

山蔬和草嫩，海树入篱生。吾在兹溪上，怀君恨不平。
乌夜啼
李石（宋代）

鸾镜愁添眉黛，罗裙瘦减腰肢。一回见了一回病，弹指误佳期。

醉里懵腾泪洗，梦中著摸魂飞。一春多少闲风雨，亭院落花时。
赠诚上人四首 其四
释德洪（宋代）

对书只图遮眼，题诗何必须编。且看无情说法，群山雪尽苍然。
关山月戏呈贞甫
欧必元（明代）

妾本深闺女，嫁为荡子妻。荡子轻别离，跃马东西之。

山月为君轻，妾心为长思。山月有弦望，君行无返期。

君情虽自在，妾貌能几时。芳草催春绿，垂杨待雨丝。

鸳鸯兰渚戏，翡翠锦屏飞。但知陌上好，不照闺中悲。

他人丝结带，贱妾布为缡。他人玉作钗，贱妾为璂丝。

丝既有时绝，玉亦有时轻。妾守荆布心，年年待明月。

垂帘不下钩，掩袖啼红颊。不能伴郎归，何用明向妾。